Ժամանակը սպառվեց

«**Ժամանակը սպառվեց**» (), 2021 թվականի անգլալեզու իտալական ռոմանտիկ դրամա, որի ռեժիսորը Էլիսա Ամորուսոն է, իսկ սցենարիստներն են Լորենցո Ուրան և Պատրիցիա Ֆիորելինին։ Ֆիլմում նկարահանվել են Բելլա Թորնը, Բենջամին Մասկոլոն, Նիկոլայ Մոսը, Ռոբերտո Դավիդեն և Սեբաստիանո Պիգացին։

Միացյալ Նահանգներում պրեմիերան կայացել է 2021 թվականի սեպտեմբերի 9-ին՝ Voltage Pictures-ի կողմից, իսկ Իտալիայում կայացել է 2021 թվականի հոկտեմբերի 25-ին՝ 01 Distribution-ի կողմից։ Ֆիլմը քննադատության է արժանացել քննադատների և հանդիսատեսի կողմից՝ դերասանական խաղի և սցենարի համար, բայց գովասանքի է արժանացել երաժշտության համար:

## Սյուժե
Վիվիենը ավագ դպրոցի աշակերտուհի է, որը սիրում է մաթեմատիկա և ֆիզիկա: Սթիվը ավագ դպրոցի լողի թիմի աստղն է և Վիվիենի ընկերը։ Նրանք երկուսն էլ բավականին հարուստ են:

Մյուս կողմից Ռոյը աղքատ է, ունի բազմաթիվ դաջվածքներ և նույն լողի թիմում այդքան էլ հաջողակ չէ: Նրան զգուշացնում են, որ եթե նա չբարելավի իր գնահատականները՝ բաց կթողնի երկու շաբաթվա ընթացքում Հռոմում կայանալիք երկու հանդիպումները, որոնք նրան անհրաժեշտ են քոլեջի կրթաթոշակ ստանալու համար: Մարզիչը և հայրը անընդհատ ճնշում են գործադրում տղայի վրա, հայրը հիշեցնում է նրան, որ հակառակ դեպքում նա պետք է աշխատի իր ավտոտնակում:

Վիվիենը կասկածներ ունի, որ իր մայրը սիրավեպ ունի այլ տղամարդու հետ, ինչը հաստատվում է այն ժամանակ, երբ Վիվիենը պատահաբար տեսնում է իր մորը ուրիշի հետ քաղաքի մյուս կողմում գտնվող ռեստորանում: Վրդովված Վիվիենը անցնում է մի խումբ դեռահասների մոտով, որոնք վերցնում են նրա պայուսակը և անհանգստացնում նրան: Ռոյը, որը ճանաչում է նրանց շտապում է օգնության: Ապահով մնալու համար տղան առաջարկում է Վիվիենին խուսափել քաղաքի այդ հատվածից։

Սթիվը անուշադիր ընկեր է: Նա անհետանում է առանց Վիվիենին զանգահարելու կամ հաղորդագրություն ուղարկելու: Վիվիենը դժգոհ է Սթիվի անուշադրությունից, անընդհատ սովորելու ցանկությունից և իր գիտելիքների վրա թերահավատությունից։

Սթիվը հեռու է պահում իրեն Վիվիենից, քանի որ գաղտնի հարաբերությունների մեջ է քոլեջի լողի մարզիչ Դիլանի հետ: Ռոյը տեսել է, թե ինչպես են Սթիվն ու Դիլանը համբուրվում լողավազանի ցնցուղի տակ: Նա ոչինչ չի ասել այդ մասին, սակայն Սթիվը շարունակում է սպառնալ Ռոյին՝ գաղտնիքը պահելու համար։

Իր լավագույն ընկերոջ հետ երեկույթի գնալով՝ Վիվիենը պարահրապարակում հանդիպում է Ռոյին։ Կարճ ժամանակ անց նա կռվի մեջ է մտնում՝ պաշտպանելով իր երկար տարիների ընկերոջը։

Սթիվն ու Ռոյը բախվում են միմյանց հետ լողավազանում և Ռոյը հաղթում է նրան, ուստի Ռոյը իրավունք է ստանում թիմի հետ մեկնել Հռոմ: Հետո Վիվիենը հանդիպում է Սթիվի հետ և վերջ է տալիս իրենց հարաբերություններին։ Գնալով տուն Վիվիենը հանդիպում է իր ծնողների հետ՝ իմանալով, որ նրանք բաժանվել են դեռևս մեկ տարի առաջ և որ նրանք սպասել են հարմար պահի այդ լուրը նրան հայտնելու համար։

Հուզված վիճակում Վիվիենը գնում է Հռոմ՝ Սթիվին անակնկալ անելու, բայց այնպես է լինում, որ իր օրն անցկացնում է Ռոյի հետ։ Նրանք քայլում են քաղաքում, շրջում են նավակով և հարբում հյուրանոցի բարում։ Օրվա վերջում նրանք համբուրվում են լողավազանում։ Խառը զգացմունքներ ունենալով՝ Վիվիենը վերադառնում է Սթիվի սենյակ և գտնում է նրան մարզիչի հետ անկողնում:

Ցնցված և նեղված Վիվիենը դուրս է վազում հյուրանոցից և Ռոյը վազում է նրա հետևից: Զարյույթի պահին Վիվիենը հարվածում է նրան՝ վիրավորական բաներ ասելով: Այնուհետև նրա հետևից ներողություն խնդրելու համար գնում է մութ փողոց, որտեղ Վիվիենին վրաերթի է ենթարկում մի մեքենա։

Հռոմի բժիշկների կողմից նախնական բուժումից հետո Վիվիենին առանց գիտակցության գալու տեղափոխում են ԱՄՆ-ում գտնվող այլ հիվանդանոց: Մի քանի օր անց նա արթնանում է Հռոմում լսած երգի ձայներից, սակայն չի կարողանում հիշել, թե ինչ է կատարվել այնտեղ: Սթիվը ստում է նրան և ասում, որ նա օրն անցկացրել է իր հետ, մինչդեռ Ռոյը հեռու է պահում իրեն այդ ամենից։

Ի վերջո Վիվիենը հիշում է, թե իրականում ինչ է տեղի ունեցել՝ Հռոմում իրենց օրերի լուսանկարները տեսնելու շնորհիվ։ Նա գնում է Ռոյի հետ հանդիպման և նրանք միասին են գիշերում։ Ֆիլմի վերջում ինքնավստահ կերպով Վիվիենը հանձնում է ֆիզիկայի թեստը։

## Դերերում
* Բելլա Թորն՝ Վիվիեն
* Բենջամին Մասկոլո Ռոյ
* Սեբաստիանո Պիգացի՝ Սթիվ
* Բոննի Բադդու՝ Վիվիենի ընկերը
* Նիկոլայ Մոս՝ Դիլան, լողի մարզիչ
* Էմմա Լո Բիանկո՝ Սառա, Վիվիենի մայրը
* Ջամպիերո Ջուդիկա՝ Վիվիենի հայրը
* Ռոբերտո Դավիդե Բրայան՝ Ռոյի հայրը

## Արտադրություն
Նկարահանումները սկսվել են 2020 թվականի նոյեմբերի 9-ին և ավարտվել 2020 թվականի դեկտեմբերի 21-ին՝ Հռոմում, Իտալիա։ Ֆիլմում ներառվել են նաև ԱՄՆ-ում նկարահանված տեսարաններ։

## Քննադատական ընդունելություն
«Decider»-ն ասել է, որ միակ կատարողը, որի համար արժե դիտել ֆիլմը, հենց Հռոմ քաղաքն է, ֆիլմի մնացած մասը անվանելով «մոռանալի խառնաշփոթ»։ «Common Sense Media»-ի ակնարկի համաձայն ֆիլմի միակ լավ բանը նրա երաժշտությունն է, իսկ մնացած ամեն ինչը օրինակ է այն բանի, թե «ինչի կարող է հանգեցնել սահմանափակ կենտրոնացում ունեցող մի խումբ մարդկանց համատեղ աշխատանքը»։ Culture Mix-ի ակնարկը ենթադրում է, որ «սարսափելի սցենարը» հետագայում խոչընդոտել է դերասանական կազմի աշխատանքին»։

## Ծանոթագրություններ

## Արտաքին հղումներ
* 

Կատեգորիա:2020-ականների անգլերեն ֆիլմեր
Կատեգորիա:2021 ֆիլմեր
Կատեգորիա:Անգլերեն ֆիլմեր
Կատեգորիա:Դրամա ֆիլմեր
Կատեգորիա:Իտալական դրամա ֆիլմեր
Կատեգորիա:Իտալական մելոդրամա ֆիլմեր
Կատեգորիա:Հռոմում նկարահանված ֆիլմեր
Կատեգորիա:Ֆիլմեր դեռահասների համար